Майкъл Дрейтън
Щом няма как, целувай ме
и с бога!…
„Идея“, сонет 61

Превод от английски: Александър Шурбанов, 1995

chitanka.info

Щом няма как, целувай ме — и с бога!

Не, друго вече не търси от мен.

Дори се радвам, радвам се, че мога

да се освободя от този плен.

Да се ръкуваме и — край довека!

И ако някога се срещнем пак,

в очите си от тази обич нека

да не открием ни следа, ни знак.

Сега, когато любовта умира,

заглъхва пулсът, чувството мълчи

и верността край одъра й спира,

за да затвори мъртвите очи,

сега едничка ти, ако решиш,

отново можеш да я съживиш.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.